Rösklega 37% vilja óbreytt fyrirkomulag á flugeldasölu og er það mun lægra hlutfall en fyrir ári síðan , þegar rösklega 45% vildu óbreytta flugeldasölu . Þetta er þó enn stærsti hópurinn . Næstum 32% vilja einungis selja til aðila sem eru með flugeldasýningar og næstum 23% vilja að einstaklingar megi kaupa ákveðið magn flugelda . Heldur fleiri vilja alfarið banna flugelda nú en fyrir ári síðan eða rúmlega 8% núna en næstum 7% í fyrra . Karlar eru miklu hlynntari óbreyttu fyrirkomulagi en konur en rösklega 45% karla vilja óbreytt fyrirkomulag en tæplega 39% kvenna . Einnig er mikill munur eftir menntunarhópum , þannig vill hátt í helmingur þeirra sem eru með grunnskólapróf óbreytt fyrirkomulag en 31,5% þeirra sem hafa háskólapróf . Athyglisvert er að skoða fyrirkomulag flugeldasölu eftir því hvaða stjórnmálaflokk fólk kýs . Rösklega 73% þeirra sem kjósa Flokk fólksins vilja óbreytt fyrirkomulag flugeldasölu en tæplega 16% kjósenda VG . Milli 24 - 26% kjósenda Pírata og Samfylkingarinnar vilja óbreytt fyrirkomulag en 34% kjósenda Viðreisnar og 48 - 52% kjósenda Sjálfstæðisflokksins , Framsóknarflokksins og Miðflokksins . Hæst hlutfall kjósenda Samfylkingarinnar vill banna flugelda eða tæplega 19% . Svarendur voru 914 talsins , koma úr Þjóðgátt Maskínu , sem er þjóðhópur fólks ( e. panel ) sem er dreginn með tilviljun úr Þjóðskrá og svarar á netinu . Svarendur eru alls staðar að af landinu , 18 ára og eldri . Gögnin eru vigtuð með tilliti til kyns , aldurs og búsetu samkvæmt Þjóðskrá og endurspegla því þjóðina prýðilega . Könnunin fór fram dagana 12. til 20. desember 2019 .